**Adio-ți spun**

*Mara Emerraldi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Adio-ți spun, nebun ce mă iubești,

Visează-mă de poți din amintire.

De-acolo, sus, din sferele celești

Îți voi trimite semn - un semn de amăgire.

Adio-ți spun, nebun de curcubeu,

Ce din adânc de vremuri noi ne știm,

Un Lear pe drumul vieții ce-și caută mereu

Regatul de iubire și țelul tău sublim.

Adio-ți spun, nebun înflăcărat,

Ce dintr-o lume de culori mă știi,

Veșnic îndrăgostit - marele tău păcat,

Tu, astfel, poți să mă atingi, să mă învii.

Adio-ți spun, nebun cum doar eu te-am văzut.

Tu urci Olimpul vieții ca să iei

Scânteia din cenușă, pe ea să ți-o faci scut ...

O lași să-ți curgă-n vene și-n slova din condei.

Adio-ți spun, înlănțuit rămâi

Alt Prometeu ce focul l-ai furat!

Eu mă întorc la dragostea dintâi

- La dorul nesfârșit. La Tatăl-Împărat.

29 nov 2020

Mara Emerraldi